Ntons,
yatzun kye tkyꞌixel Jesus,
aj toklen kchimoꞌ kyibꞌ junkyꞌelky tukyꞌiꞌl,
oxik kyqꞌumaꞌ kyetz tetz kyaqil aj ojetq tuq qet kykꞌuluꞌ bꞌix ax aj ojetq tuq xik kxnaqꞌtzaꞌ.
Yaji te Jesus oxik tqꞌumaꞌ kyetz ikxjani:
«Peꞌetzaj waq wukyꞌiꞌl.
Qwaꞌq tuj jun luwar aj jaꞌ kꞌontiꞌl najayon tzan qojlan chꞌin.»
Otqꞌumaj ikxji tzan tpaj kyꞌilaꞌj tuq kye xjal nkyepon kyukyꞌiꞌl bꞌix kꞌontiꞌl tuq nkanon tzan kywaꞌan tzan kypaj kye xjal.
Ntons exik kchukel tuj jun bark max tuj jun luwar aj jaꞌ kꞌontiꞌl najayon.
Per ya ma xik kyen kye xjal aj ikjaꞌn tuq kyex,
owel kynikyꞌ jaꞌ tuq ikjaꞌn kxik,
bꞌix ebꞌajxik kyoqwen tukyꞌi kyoq bꞌix ebꞌajpon tbꞌay kywitz kyetz.
Kyꞌilaꞌj tuq xjal tzajnaqeꞌ jaꞌchq amaqꞌ qaynin tzi bꞌix ebꞌajtbꞌayaj iyol tetz.
Yaji,
aj tpon te Jesus kyukyꞌi kye tukyꞌiꞌl,
oxik kyen kye xjal nkyebꞌajlabꞌtik tuq.
Te Jesus owok loꞌet tkꞌuꞌj kyiꞌj tzan tpaj kye xjal iktzaꞌ tuq karner aj kꞌontiꞌl pastoriyon kyiꞌj te kꞌulul kwent te kyetz.
Ntons yaji oxik txnaqꞌtzaꞌ tidiꞌchq kxol.
Yaji ojetq tuq qoꞌok qaleꞌky,
etzaj kye [kykabꞌlajujil] txnaqꞌatz,
oxik kyqꞌumaꞌ tetz ikxjani:
«Qaleꞌky bꞌix kꞌontiꞌl jay tzani.
Mejor inkxik alajoꞌ kye xjal loqꞌol kyweꞌ kyuj kye aldey bꞌix kye txqꞌanky luwar qaynin.»
Yaji tetz oxik tqꞌumaꞌ kyetz ikxjani:
«Mejor aꞌix etetz intxik esiꞌ kyweꞌ» kyi te Jesus.
«Per tetzniꞌn a tgan kabꞌeꞌ oqal (200) qꞌij twiꞌ tkꞌuꞌj jun xjal te loqꞌbꞌil te tetz.
¿Bꞌanꞌax petzun awitzaꞌ qa agan tzan stzaj qloqꞌoꞌ aleꞌji?»
Te Jesus oxik xhchaꞌoꞌ kyetz ikxjani:
«¿Jatebꞌ wabꞌj eqꞌiꞌ etitzaꞌ?
Sek exikchaq eꞌel tetz.»
Ntons yatzun ma qet kyajlaꞌ,
oxik kyqꞌumaꞌ te Jesus ikxjani:
«Ateꞌ jwebꞌ wabꞌj tukyꞌi kabꞌeꞌ kyiy.»
Ntons yaji te Jesus oxik tqꞌumaꞌ tzan kyqet witꞌlet kye xjal bꞌuchꞌujiꞌchaq ax tzi tuj xpatzpan.
Eqet witꞌlet txqꞌan bꞌuchꞌuj te oqal (100) bꞌix txqꞌanky bꞌuchꞌuj lajuj tuj oxqal (50).
Yaji te Jesus okyꞌik tkꞌamoꞌ kye jwebꞌ wabꞌj kyukyꞌi kye kabꞌeꞌ kyiy,
bꞌix ojax ten jawnaq twitz kaꞌj bꞌix oxik tsiꞌ pixon te Qtata Dios.
Yaji owaqꞌik tzan kyqet tpedasiꞌ kye wabꞌj bꞌix oxik tqꞌapoꞌ kye txnaqꞌatz,
tzan txik ksipaꞌ kxol kye xjal.
Yaji ax ikxji otkꞌuluj kyukyꞌi kye kabꞌeꞌ kyiy.
Kyaqil kye xjal ebꞌajwaꞌan bꞌix ebꞌajnoj byenech.
Yaji,
yatzun ma mankun kywaꞌan kye xjal,
kye txnaqꞌatz ojaw kchimoꞌ aj ojetq tsobrin bꞌix kabal enoj kabꞌlajuj chiꞌl te aj osobrin.
Ntons kye aj ebꞌajwaꞌan,
jwebꞌ mil (5000) ichan tuq.